ค่าบาทไม่เอื้อเศรษฐกิจโต
กนง.ห่วงบาทแข็งเทียบคู่แข่ง ไม่เอื้อให้เศรษฐกิจโต กสิกรฯ เตือนปีหน้าผันผวนหนัก
29 ต.ค. 2565

กนง.ห่วงบาทแข็งเทียบคู่แข่ง ไม่เอื้อให้เศรษฐกิจโต กสิกรฯ เตือนปีหน้าผันผวนหนัก
นายจาตุรงค์ จันทรังษ์ เลขานุการคณะกรรมการนโยบายการเงิน (กนง.) เปิดเผยว่า ค่าเงินที่อ่อนค่าลงมาแตะ 36 บาท/เหรียญสหรัฐ แม้จะอ่อนเมื่อเทียบกับเงินเหรียญสหรัฐ ช่วยทำให้ผู้ส่งออกมีสภาพคล่องเมื่อแลกเป็นเงินบาทได้มากขึ้น แต่ถ้าดูดัชนีค่าเงินบาท (NEER) ซึ่งเทียบค่าเงินบาทกับคู่ค้าคู่แข่งทั่วโลก เงินบาทยังแข็งค่าขึ้น และเมื่อเทียบเงินบาทกับสกุลเพื่อนบ้านก็แข็งขึ้นด้วย
ทั้งนี้ ในบางช่วงที่เงินบาทแข็งค่า เกินไปเมื่อเทียบกับคู่ค้าคู่แข่งอาจจะ ไม่เอื้อต่อการเติบโตของเศรษฐกิจ กนง.จึงขอให้ธนาคารแห่งประเทศไทย (ธปท.) ติดตามดูสถานการณ์ โดยดูว่าเงินบาทเคลื่อนไหวตามกลไกตลาดอย่างแท้จริง ไม่มีการเก็งกำไรค่าเงินเกิดขึ้น   นายเชาว์ เก่งชน กรรมการผู้จัดการศูนย์วิจัยกสิกรไทย กล่าวว่า แนวโน้มการอ่อนค่าของเงินบาทในปี 2560 จะเป็นการอ่อนค่าแบบที่มีความผันผวน โดยแนะนำผู้ประกอบการต่างๆ ให้ระมัดระวังความผันผวนของค่าเงินบาทในช่วงไตรมาสแรกปีหน้า เพราะมีปัจจัยและเหตุการณ์ต่างๆ ที่เข้ามากระทบในช่วงต้นปีค่อนข้าง มาก โดยเฉพาะการประกาศนโยบาย ของประธานาธิบดีสหรัฐคนใหม่ว่าจะกระทบกับประเทศใดบ้าง ซึ่งอาจจะมีการทบทวนทิศทางของค่าเงินบาทหลังการประกาศนโยบายของประธานาธิบดีสหรัฐคนใหม่อีกครั้ง
น.ส.ธัญญลักษณ์ วัชระชัยสุรพล ผู้ช่วยกรรมการผู้จัดการศูนย์วิจัยกสิกรไทย กล่าวว่า เงินบาทเริ่มมีทิศทางอ่อนค่าลงตั้งแต่ธนาคารกลางสหรัฐ (เฟด) ขึ้นดอกเบี้ย 0.25% แต่เป็นอัตราที่ไม่มาก กระทั่งมีเหตุการณ์ความไม่สงบจากการลอบสังหารทูตรัสเซียประจำตุรกี ที่ตลาดวิตกว่าจะเป็นชนวนที่กระทบความสัมพันธ์ระหว่างประเทศ รวมทั้งมีความกังวลในภูมิภาค เช่น ค่าเงินริงกิตของมาเลเซียอ่อนค่าอย่างหนัก ส่งผลให้เงินบาทอ่อนค่าลงจนทะลุ 36 บาท/เหรียญสหรัฐ
อย่างไรก็ดี เมื่อเทียบกับประเทศภูมิภาคเงินบาทยังอ่อนค่าน้อยกว่า เนื่องจากปัจจัยพื้นฐานแข็งแกร่ง เงินบาทเคลื่อนไหวสอดคล้องกับที่คาดว่าสิ้นปีจะอยู่ที่ 36 บาท/เหรียญสหรัฐ และสิ้นปี 2560 เงินบาทอยู่ที่ 36.50 บาท/เหรียญสหรัฐ โดยจับตาผลจากเฟดขึ้นดอกเบี้ยอีก 3 ครั้งในปีหน้า และนโยบายของนายโดนัลด์ ทรัมป์ ที่จะดันให้เงินเหรียญสหรัฐแข็งค่าขึ้น
นักค้าเงินธนาคารพาณิชย์ กล่าวว่า เมื่อวันที่ 21 ธ.ค. ค่าเงินบาทปิดตลาดที่ระดับ 35.98-36.00 บาท/เหรียญสหรัฐ โดยระหว่างวันเคลื่อนไหวในกรอบ 35.92-36.08 บาท/เหรียญสหรัฐ